**SGI uzavrel pilotovanie 6 predmetov pre magisterský program vo verejnej politike na FSEV UK**

Inštitút pre dobre spravovanú spoločnosť (SGI) úspešne uzavrel pilotovanie 6 predmetov budúceho magisterského programu vo verejnej politike pre Fakultu sociálnych a ekonomických vied Univerzity Komenského. SGI sa do prípravy programu zapája v rámci spoločného projektu s ROI a Erasmus Universiteit Rotterdam s podporou programu Holandskej vlády MATRA.

Desiati pedagógovia pilotne odučili na FSEV šesť predmetov tvoriacich jadro študijného programu, ktorý sa spúšťa od septembra 2005 na Ústave verejnej politiky FSEV UK.

V zimnom semestri 2004/2005 boli pilotované predmety Verejná politika a Ekonomické aspekty verejnej politiky. V letnom semestri boli vyučované pilotné predmety Verejné právo a verejná politika, Viacúrovňová tvorba verejnej politiky a jej dôsledky, Metódy analýzy a výskumu - kvalitatívne a Praktické aspekty verejnej politiky. Všetky predmety boli pripravené v spolupráci s holandskými a ďalšími zahraničnými odborníkmi.

Výučby sa zúčastnili študenti FSEV UK ako aj ďalších fakúlt Univerzity Komenského.